Document ID: 31981D0462

Padomes Lēmums
(1981. gada 11. jūnijs)
par Konvencijas par tāldarbīgu pārrobežu gaisa piesārņojumu noslēgšanu
(81/462/EEK)
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu, jo īpaši tā 235. pantu;
ņemot vērā Komisijas priekšlikumu;
ņemot vērā Eiropas Parlamenta atzinumu [1];
ņemot vērā Ekonomikas un sociālo lietu komitejas atzinumu [2];
tā kā Kopienas vides politikas mērķis, kā noteikts Eiropas Kopienu Padomes un dalībvalstu valdību pārstāvju 1973. gada 22. novembra Padomes sanāksmes Deklarācijā par Eiropas Kopienu rīcības programmu attiecībā uz vidi [3], kas papildināta ar Eiropas Kopienu Padomes un dalībvalstu valdību pārstāvju 1977. gada 17. maija Padomes sanāksmes Rezolūciju par Eiropas Kopienas vides politikas un rīcības programmas turpināšanu un īstenošanu [4], proti, dzīves kvalitātes un standartu, Kopienas tautu apkārtnes un dzīves apstākļu uzlabošana jo īpaši ietver piesārņojuma un traucējumu novēršanu, samazināšanu un, iespēju robežās, likvidēšanu, kā arī vides problēmu risinājumu meklēšanu kopā ar valstīm ārpus Kopienas, jo īpaši starptautiskajās organizācijās;
tā kā viens no minētās vides politikas principiem ir tas, ka saskaņā ar 1972. gadā Stokholmā pieņemto ANO Konferences par cilvēka vidi deklarāciju ir jārūpējas par to, lai nodrošinātu, ka darbības, kas veiktas vienā valstī, neizraisa nekādus vides postījumus citā;
tā kā Kopiena piedalījās ANO Eiropas Ekonomikas komisijas darbā Konvencijas un Rezolūcijas par tāldarbīgu pārrobežu gaisa piesārņojumu izstrādē;
tā kā 1979. gada 14. novembrī Kopiena parakstīja Konvenciju par tāldarbīgu pārrobežu gaisa piesārņojumu un apstiprināja Rezolūciju par tāldarbīgu pārrobežu gaisa piesārņojumu, kurā Konvencijas parakstītāji nolēma Eiropas Ekonomikas komisijas darba ietvaros provizoriski uzsākt Konvencijas pagaidu ieviešanu un apņēmās līdz Konvencijas spēkā stāšanās brīdim maksimālo iespēju robežās realizēt tās noteiktos pienākumus;
tā kā Kopienas dalība šās Konvencijas ieviešanā ir vajadzīga, lai sasniegtu vienu no Kopienas mērķiem; tā kā vajadzīgās pilnvaras nav paredzētas citos Līguma noteikumos, bet tikai 235. pantā;
tā kā Kopiena piedalīsies minētās Konvencijas ieviešanā, realizējot savu kompetenci, kas rodas no esošajiem kopīgajiem noteikumiem, kā arī no tiem, kas iegūti Padomes pieņemto nākamo tiesību aktu rezultātā, un izmantojot Kopienas darbības (pētījumu, informācijas apmaiņas) rezultātus attiecīgajās jomās;
tā kā Kopienai tādējādi ir jānoslēdz minētā Konvencija,
IR PIEŅĒMUSI ŠĀDU LĒMUMU.
1. pants
Ar šo Eiropas Ekonomikas kopienas vārdā tiek apstiprināta Konvencija par tāldarbīgu pārrobežu gaisa piesārņojumu.
Minētās Konvencijas un Rezolūcijas par tāldarbīgu pārrobežu gaisa piesārņojumu teksts ir pievienots šim lēmumam.
2. pants
Padomes priekšsēdētājs deponē aktu tā, kā paredzēts Konvencijas 15. pantā [5].
Luksemburgā, 1981. gada 11. jūnijā

Labels: 5
20